Stigting wil appelleer teen uitspraak oor Roets se vlag-twietErnst Roets van AfriForum en die Nelson Mandela-Stigting tydens vorige hofverrigtinge. Die Nelson Mandela-stigting het ’n aansoek om appèl ingedien nadat die gelykheidshof in Johannesburg Dinsdag bevind het dat Ernst Roets, AfriForum se hoof van beleid en aksie, nié minagting van die hof gepleeg het toe hy verlede maand ŉ foto van die ou landsvlag op sosiale media geplaas het nie. Die stigting het in sy aansoek gesê die hof het ŉ fout begaan in sy beslissing om Roets en AfriForum onskuldig te bevind. “Die hof moes gevind het dat die applikant prima facie-bewyse gelewer het dat die respondent minagting van die hof gepleeg het,” glo die stigting. Dié regsgeding volg nadat Roets kort nadat die hof in Augustus beslis het dat die vertoon van die ou landsvlag in sekere kontekste op haatspraak neerkom, ŉ foto van die vlag getwiet het met die vraag: “Het ek nou net haatspraak gepleeg?” Die Nelson Mandela-stigting het daarna ŉ klag van minagting van die hof teen Roets én die burgerregte-organisasie aanhangig gemaak en die hof versoek om Roets tronkstraf op te lê. Roets se verweer is dat hy bloot ŉ akademiese vraag as doktorale student gestel het. Die stigting glo egter dat die plasing onder die voorwendsel van akademiese debat gemaak is. Regter Colin Lamont het gister in sy uitspraak gesê hoewel hy glo dat hy mettertyd sou kon bevind dat Roets die bepalings van die Wet op die Gelykheidshof oortree het, hy egter nie in minagting van die hof is nie. Hy het verduidelik dat Roets se optrede nie deel van minagting van die hof vorm nie, want daar moet ’n hofbevel wees wat iemand verplig om iets te doen.